Kui normaalsed inimesed teevad kõike normaalsel ajal, siis mina tihtipeale mitte. Näiteks oli ju terve suvi aega rulluisutada, mida ma muidugi ei teinud. Hoopis eile sai võtud nurgast tolmukihi alt rullikud ja pisut sõidetud. Või noh, olgem ausad, Rene ja Triin luiglesid mu ümber ja ees ja taga sujuvalt, samal ajal kui mina rammisin natuke aeda, käisin korra täiega käna ning üleüldse sooritasin palju drunken master'i stiilis liikumist. Aga vahva oli, kuigi hiljem treppidest ronimine oli raskendatud. Hiljem läksime mugisime süüa, korjasime linnast peale ühe vapra lauamänguri koos uue "Munchkin"-i lauamänguga ning palju alkot. Vägagi kvaliteetne reede õhtu tuli sellest kooslusest.  Täna käisime Ööhiilguritega metsas, pilti tegemas. Vihterpalus, kus maa on mustaks põlenud, puutüvede alumised osad samuti, samal ajal kui mändide ülemised osad olid jäänud punakspruuniks. Kokku andis see väga huvitava punase/musta tausta, kus kostüümides pilte klõpsida. Autodega kojusõitvate  metsatööliste näod olid suht koomilised muidugi, eriti siis kui mind silmapliiatsitega sodima hakati. Kunst nõuab ohvreid!